AZ EURÓPAI PARLAMENT ÉS A TANÁCS 2002/2/EK IRÁNYELVE

(2002. január 28.)

az összetett takarmány forgalmazásáról szóló 79/373/EGK tanácsi irányelv módosításáról és a 91/357/EGK bizottsági irányelv hatályon kívül helyezéséről

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 152. cikke (4) bekezdése b) pontjára,

tekintettel a Bizottság javaslatára[1],

tekintettel a Gazdasági és Szociális Bizottság véleményére[2],

a Régiók Bizottságával folytatott konzultációt követően,

a Szerződés 251. cikkében[3] megállapított eljárásnak megfelelően és az egyeztetőbizottság által 2001. november 20-án jóváhagyott közös szövegtervezet figyelembevételével,

mivel:

(1) A 79/373/EGK tanácsi irányelv[4] megállapítja az összetett takarmány Közösségen belüli forgalmazásának szabályait.

(2) A címkézésre vonatkozóan a 79/373/EGK irányelv célja annak biztosítása, hogy az állattenyésztők objektív és a lehető legpontosabb tájékoztatást kapják a takarmányok összetételéről és felhasználásáról.

(3) Mindeddig a 79/373/EGK irányelv egy rugalmas nyilatkozatot írt elő, amely a takarmány-alapanyagok feltüntetésére korlátozódott, anélkül, hogy feltüntette volna a haszonállat-takarmányokban lévő mennyiségüket, ugyanakkor fenntartotta annak lehetőségét, hogy a takarmány-alapanyagok helyett takarmányalapanyag-kategóriákat tüntessenek fel.

(4) A szarvasmarhák szivacsos agyvelőbántalma által előidézett válsághelyzet és a közelmúltbeli dioxinválság azonban rámutatott a jelenlegi rendelkezések elégtelenségére, valamint arra, hogy a haszonállatok összetett takarmányainak összetételéről részletesebb minőségi és mennyiségi adatra van szükség.

(5) A részletes mennyiségi adat hozzájárulhat annak biztosításához, hogy a potenciálisan fertőzött takarmány-alapanyagok adott tételekig nyomon követhetők legyenek. Ez kedvezően fog hatni a közegészségügyre, és elkerülhető lesz olyan termékek megsemmisítése, amelyek nem jelentenek komoly közegészségügyi veszélyt.

(6) Ennek megfelelően ezen a ponton indokolt annak előírása, hogy kötelezően fel kell tüntetni minden takarmány-alapanyagot, valamint a haszonállatok összetett takarmányában lévő mennyiségüket.

(7) Gyakorlati megfontolásból indokolt, ha eseti címkén vagy kísérő okmányon történik a haszonállatok összetett takarmányaiban lévő takarmány-alapanyagok feltüntetése.

(8) A takarmányokban lévő takarmány-alapanyagok feltüntetése bizonyos esetekben fontos tájékoztatást nyújt az állattenyésztőknek. Ezért indokolt, hogy a címkézésért felelős személy a vevő kérésére egy olyan részletes listát adjon, amely tartalmazza az összes felhasznált takarmány-alapanyagot és a pontos mennyiségüket tömegszázalékban.

(9) Azt is fontos látni, hogy a takarmányok forgalmazásának minden szakaszában hatóságilag ellenőrizhető a feltüntetett adatok pontossága. Ezért indokolt, hogy a takarmányozás hatósági ellenőrzésének megszervezésére irányadó elvek megállapításáról szóló, 1995. október 25-i 95/53/EK tanácsi irányelvvel[5] összhangban az illetékes hatóságok ellenőrzik az összetett takarmányok címkéjén megadott adatok pontosságát, és hogy a hatékony ellenőrzés biztosítása érdekében az összetett takarmány előállítóit arra kötelezik, hogy bocsássanak az illetékes hatóság rendelkezésére minden, a forgalmazásra szánt takarmányok összetételére vonatkozó iratot.

(10) A Bizottság egy megvalósíthatósági tanulmány alapján 2002. december 31-ig jelentést nyújt be az Európai Parlamenthez és a Tanácshoz, amelyhez, a jelentés következtetéseinek figyelembevételével, megfelelő javaslatot csatol egy engedélyező lista létrehozataláról.

(11) Különös rendelkezéseket is kell hozni a kedvtelésből tartott állatok takarmányának címkézésére vonatkozóan, tekintettel e takarmánytípus különleges jellegére.

(12) Mivel a haszonállatok összetett takarmányai esetében a jövőben többé már nem lesz lehetséges, hogy a takarmány-alapanyagok helyett takarmányalapanyag-kategóriákat tüntessenek fel, hatályon kívül kell helyezni a kedvtelésből tartott állatokon kívüli állatok összetett takarmányának címkézéséhez használható összetevők csoportjainak a megállapításáról szóló, 1991. június 13-i 91/357/EGK bizottsági irányelvet[6],

ELFOGADTA EZT AZ IRÁNYELVET:

1. cikk

A 79/373/EGK tanácsi irányelv a következőképpen módosul:

1. Az 5. cikk (1) bekezdése a következőképpen módosul:

a) a j) pont helyébe a következő szöveg lép:

"j) a tétel hivatkozási száma;";

b) a szöveg a következő ponttal egészül ki:

"k) a kedvtelésből tartott állatok összetett takarmányainak kivételével az összetett takarmányok esetében "a takarmányban felhasznált takarmány-alapanyagok tömegszázalékban kifejezett pontos mennyiségéről adatot szolgáltató feltüntetése: " (az e bekezdésben említett adatokért felelős személy neve vagy kereskedelmi neve, címe vagy székhelye, telefonszáma és e-mail címe). A vevő kérésre ezeket az adatokat kapja meg."

2. Az 5. cikk (3) bekezdése a következőképpen módosul:

a) a c) pontot el kell hagyni;

b) a g) pontot el kell hagyni.

3. Az 5. cikk (5) bekezdésében a d) pont helyébe a következő szöveg lép:

"d) a minimális eltarthatósági idő, a nettó mennyiség, a tétel referenciaszáma és a jóváhagyási vagy nyilvántartási szám feltüntethető az (1) bekezdésben említett címkeadatok számára fenntartott helyen kívül, ez esetben ezen adatok mellett az adatok megjelenési helyét is jelezni kell."

4. Az 5c. cikk helyébe a következő rendelkezés lép:

"5c. cikk

(1) Az összetett takarmányban felhasznált minden takarmány-alapanyag a saját egyedi nevén szerepel a felsorolásban.

(2) A takarmány-alapanyagok felsorolására a következő szabályok vonatkoznak:

a) az összetett takarmányok, kivéve a kedvtelésből tartott állatok összetett takarmányait:

i. a takarmány-alapanyagok felsorolása az összetett takarmányokban lévő, tömegszázalékban kifejezett mennyiségük, tömegszázalékban csökkenő sorrendben történő feltüntetésével;

ii. a fenti százalékarányokra vonatkozóan, a megjelölt értéktől való 15 %-os eltérés megengedett;

b) a kedvtelésből tartott állatok összetett takarmányai: a takarmány-alapanyagok felsorolása a tartalmazott mennyiség feltüntetésével vagy a takarmány-alapanyagok megnevezésével a tömegük szerint csökkenő sorrendben.

(3) A kedvtelésből tartott állatok összetett takarmányai esetében a takarmány-alapanyagok saját nevükön való feltüntetése helyett feltüntethető a 10a. cikkel összhangban meghatározott, többféle takarmány-alapanyagot csoportosító kategóriákra hivatkozva annak a kategóriának a neve, amelyhez a takarmány alapanyag tartozik.

E két feltüntetési forma egyikének a használata kizárja a másik használatát, kivéve ha a felhasznált takarmány-alapanyagok egyike nem tartozik bele egyik felállított kategóriába sem. Ilyen esetben a saját nevén megnevezett takarmány-alapanyagot a kategóriákhoz viszonyítva tömege szerinti csökkenő sorrendben tüntetik fel.

(4) A kedvtelésből tartott állatok összetett takarmányainak címkézése egy különleges felirattal felhívhatja a figyelmet egy vagy több, a takarmány jellemzéséhez feltétlenül szükséges, takarmány-alapanyag jelenlétére vagy alacsony tartalmára is. Ilyen esetben a takarmányba belekevert takarmány-alapanyag(ok) tömegszázalékában kifejezett, legkisebb vagy legnagyobb tartalmát egyértelműen fel kell tüntetni a takarmány-alapanyag(ok)ra külön figyelmet felhívó feliratnál vagy a takarmány-alapanyagok listájában, a megfelelő takarmány-alapanyag kategóriánál megemlítve a takarmány-alapanyagot(okat) és annak/azok tömegszázalékát."

5. A 12. cikk a következő albekezdéssel egészül ki:

"Előírják, hogy az összetett takarmány gyártói kötelesek a hatósági vizsgálatok elvégzéséért felelős hatóságok kérésére azok rendelkezésére bocsátani minden olyan, a forgalmazásra szánt takarmányok összetételére vonatkozó iratot, amely lehetővé teszi a címkén megadott adatok pontosságának ellenőrzését."

6. Az irányelv a következő cikkel egészül ki:

"15a. cikk

A Bizottság a tagállamoktól kapott adatok alapján legkésőbb 2006. november 6-ig jelentést nyújt be az Európai Parlamentnek és a Tanácsnak az 5. cikk (1) bekezdésének j) és l) pontja és (5) bekezdésének d) pontja, valamint az 5c. cikk és a 12. cikk második albekezdése révén bevezetett intézkedések végrehajtásáról, elsősorban az összetett takarmányok címkéjén a takarmány-alapanyagok mennyiségének tömegszázalékban kifejezett feltüntetésére vonatkozóan, beleértve a megengedett eltérést is, és ehhez a jelentéshez csatolja az intézkedések javítását célzó esetleges javaslatokat."

2. cikk

A 91/357/EGK bizottsági irányelv 2003. november 6-tól hatályát veszti.

3. cikk

(1) A tagállamok legkésőbb 2003. március 6-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Ezeket az intézkedéseket 2003. november 6-tól alkalmazzák.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz a hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

4. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 2002. január 28-án.

az Európai Parlament részéről az elnök P. COX a Bizottság részéről az elnök J. PIQUÉ I CAMPS

[1] HL C 120. E, 2001.4.24., 178. o.

[2] HL C 140., 2000.5.18., 12. o.

[3] Az Európai Parlament 2000. október 4-i véleménye (HL C 178., 2001.6.22., 177. o.), a Tanács 2000. december 19-i közös álláspontja (HL C 36., 2001.2.2., 35. o.) és az Európai Parlament 2001. április 5-i határozata (a Hivatalos Lapban még nem tették közzé). Az Európai Parlament 2001. december 11-i határozata és a Tanács 2001. december 19-i határozata.

[4] HL L 86., 1979.4.6., 30. o. A legutóbb a 2000/16/EK irányelvvel (HL L 105., 2000.5.3., 36. o.) módosított irányelv.

[5] HL L 265., 1995.11.8, 17. o. Az 1999/20/EK irányelvvel (HL L 80., 1999.3.25., 20. o.) módosított irányelv.

[6] HL L 193., 1991.7.17., 34. o. A legutóbb a 98/67/EK irányelvvel (HL L 261., 1998.9.24., 10. o.) módosított irányelv.